U-I-73/05
Natisni
Opravilna št.:
U-I-73/05
Datum odločitve:
15. 6. 2006
ECLI:
ECLI:SI:USRS:2006:U.I.73.05
Akt:
Odlok o izvajanju gospodarske javne službe ravnanja s komunalnimi odpadki in javne službe odlaganja komunalnih odpadkov na območju Mestne občine Novo mesto (Uradni list RS, št. 1/02 in 31/05), 20., 32. in 49. čl.  

Uredba o taksi za obremenjevanje vode (Uradni list RS, št. 41/95, 44/95, 8/96, 124/2000, 49/01, 8/04 in 23/04), 2. čl.
Izrek:
Pobuda za začetek postopka za oceno ustavnosti in zakonitosti 20., 32. in 49. člena Odloka o izvajanju gospodarske javne službe ravnanja s komunalnimi odpadki in javne službe odlaganja komunalnih odpadkov na območju Mestne občine Novo mesto (Uradni list RS, št. 1/02 in 31/05) se zavrne.

Pobuda za začetek postopka za oceno ustavnosti in zakonitosti 2. člena Uredbe o taksi za obremenjevanje vode (Uradni list RS, št. 41/95, 44/95, 8/96, 124/2000, 49/01, 8/04 in 23/04) se zavrne.
Evidenčni stavek:
Če od rešitve zadeve ni mogoče pričakovati rešitve pomembnega pravnega vprašanja, Ustavno sodišče pobudo zavrne.
Splošno nestrinjanje z izpodbijano ureditvijo njene nezakonitosti ne izkazuje, zato Ustavno sodišče pobudo kot očitno neutemeljeno zavrne.
Geslo:
1.5.51.1.5.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker ne odpira pomembnega vprašanja.
1.5.51.1.5.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrnitev pobude - Ker je očitno neutemeljena.
5.5.51 - Temeljne pravice - Kolektivne pravice - Javno dobro in naravna bogastva (70).
Pravna podlaga:
Člen 26.2, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Milena Potočar, Novo mesto
Datum vloge:
18. 2. 2005
Vrsta odločitve:
sklep
Vrsta rešitve:
zavrnitev
Dokument:
US26248
Dokument v PDF obliki:
U-I-73-05.pdf
106 KB
Prenesite datoteko
U-I-73/05-4
15. 6. 2006
SKLEP
Ustavno sodišče je v postopku za preizkus pobude Milene Potočar iz Novega mesta na seji dne 15. junija 2006
sklenilo:
1. Pobuda za začetek postopka za oceno ustavnosti in zakonitosti 20., 32. in 49. člena Odloka o izvajanju gospodarske javne službe ravnanja s komunalnimi odpadki in javne službe odlaganja komunalnih odpadkov na območju Mestne občine Novo mesto (Uradni list RS, št. 1/02 in 31/05) se zavrne.
2. Pobuda za začetek postopka za oceno ustavnosti in zakonitosti 2. člena Uredbe o taksi za obremenjevanje vode (Uradni list RS, št. 41/95, 44/95, 8/96, 124/2000, 49/01, 8/04 in 23/04) se zavrne.
Obrazložitev
1. Pobudnica izpodbija v izreku navedene določbe Odloka o izvajanju gospodarske javne službe ravnanja s komunalnimi odpadki in javne službe odlaganja komunalnih odpadkov na območju Mestne občine Novo mesto (v nadaljevanju Odlok). Navaja, da ji komunalno podjetje zaračunava odvoz odpadkov, čeprav naj bi imela zabojnik zanje oddaljen od hiše približno 700 metrov in naj bi bil premajhen. Meni, da imajo tudi drugi vaščani neustrezne zabojnike za odpadke. Pred leti naj bi bila zavedena, ker naj bi podpisala izjavo, da se strinja s plačevanjem odvoza odpadkov. Sedaj naj bi edina v vasi plačevala njihov neustrezen odvoz in naj bi bila zato v neenakopravnem položaju. Pobudnica izpodbija tudi 2. člen Uredbe o taksi za obremenjevanje vode (v nadaljevanju Uredba), ker naj bi ji na njegovi podlagi zaračunavali takso,  čeprav naj bi jo plačala že pri pridobitvi gradbenega dovoljenja.
2. Po drugem odstavku 26. člena Zakona o Ustavnem sodišču (Uradni list RS, št. 15/94 – v nadaljevanju ZUstS) Ustavno sodišče pobudo zavrne, če od odločitve ni pričakovati rešitve pomembnega pravnega vprašanja. Zakon o varstvu okolja (Uradni list RS, št. 41/04 – ZVO-1) opredeljuje zbiranje in prevoz komunalnih odpadkov kot obvezno občinsko gospodarsko javno službo v 3. točki prvega odstavka 149. člena. Na tej podlagi Odlok določa pogoje in način izvajanja obvezne gospodarske javne službe ravnanja s komunalnimi odpadki in obvezne gospodarske javne službe odlaganja ostankov komunalnih odpadkov na območju Mestne občine Novo mesto (1. člen), torej tudi vrste in obseg storitev te javne službe, njeno prostorsko razporeditev in merila za obračun storitev. Sporni predmet obravnave je način opravljanja storitev te gospodarske javne službe in obvezna uporaba njenih storitev. Ustavno sodišče je že večkrat obravnavalo vprašanja, povezana z obvezno uporabo javnih dobrin, ki se zagotavljajo z obveznimi gospodarskimi javnimi službami (sklep št. U-I-211/99 z dne 10. 10. 2001, OdlUS X, 177), in vprašanja, povezana z načinom opravljanja teh storitev (sklep št. U-I-377/98 z dne 10. 1. 2002, OdlUS XI, 3), zato je ocenilo, da od rešitve te zadeve ni pričakovati rešitve pomembnega pravnega vprašanja, in je pobudo v tem delu zavrnilo.
3. Na podlagi 40. člena Uredbe o okoljski dajatvi za onesnaževanje okolja zaradi odvajanja odpadnih voda (Uradni list RS, št. 123/04) je Uredba prenehala veljati, torej tudi njen 2. člen, ki je pojasnjeval v njej uporabljene pojme. Pobudnica se z 2. členom Uredbe ni strinjala, ker je menila, da je na njegovi podlagi plačevala takso za obremenjevanje okolja, čeprav naj bi jo plačala že ob pridobitvi gradbenega dovoljenja, kar pa ni izkazala. Njeno zgolj splošno nestrinjanje z izpodbijano določbo Uredbe njene nezakonitosti ne izkazuje, zato je Ustavno sodišče pobudo v tem delu zavrnilo kot očitno neutemeljeno in se pri tem ni spuščalo v vprašanje pravnega interesa pobudnice.
4. Ustavno sodišče je sprejelo ta sklep na podlagi drugega odstavka 26. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj